1.Podržavanje gospodarskog oporavka

Jačanje europskoga gospodarstva i poticanje ulaganja u cilju otvaranja novih radnih mjesta i ostvarenja rasta i dalje je glavni prioritet Komisije. Prema proljetnim prognozama rast je u Europi prisutan unatoč zahtjevnijem globalnom kontekstu. Razine zaposlenosti rastu, premda i dalje presporo, a deficit opće države nastavlja se smanjivati. Dodatno su se poboljšali uvjeti za povećanje ulaganja. Riječ je o ohrabrujućim pomacima, ali je i dalje potrebno ulagati napore kako bi se na najbolji način iskoristio trokut uspješnosti koji čine strukturne reforme, odgovorne fiskalne politike i ulaganja.

Inovacijama se potiče konkurentnost, produktivnost i otvaranje novih radnih mjesta te su stoga ključan element za rast u Europi. Da bi došlo do inovacija, poduzećima i poduzetnicima potreban je poticaj i sposobnost ulaganja. Potreban im je talentirani kadar te mogućnost proširenja i prodaje vlastitih proizvoda i usluga na velikom tržištu, a da pritom nisu obvezni udovoljavati različitim regulatornim zahtjevima u svakoj državi članici. Stoga moramo veliku pozornost usmjeriti na unaprjeđenje jedinstvenog tržišta za potporu održivih radnih mjesta i održivog rasta te težiti tome da Europa postane konkurentnija i privlačnija za ulaganja.

To zahtijeva bolju interakciju između EU-a i nacionalne i regionalne razine kako bi se uklonile prepreke ulaganjima i provela strukturna reforma. Prije dva tjedna su se u preporukama po državama članica utvrdili najhitniji prioriteti za djelovanje na nacionalnoj razini da bi se mogle nastaviti provoditi reforme. Istovremeno je za određene prepreke potrebno djelovanje na razini EU-a zbog njihova snažnog prekograničnog elementa. Na temelju zaključaka Europskog vijeća od 17. i 18. ožujka 2016. ovom se Komunikacijom analizira napredak provedbe programa jedinstvenog tržišta, uz naglasak na područja za koja su hitno potrebne strateške političke odluke kako bi se ojačale i ubrzale potrebne reforme.

Planom ulaganja za Europu uspostavljeno je usklađeno djelovanje za poticanje financiranja ulaganja, uklanjanja prepreka, povećanja inovacija i produbljenja jedinstvenog tržišta. Europski fond za strateška ulaganja (EFSU) mijenja način na koji Europa podržava ulaganja. Povećavaju se financijska sredstva namijenjena inovacijama i infrastrukturnim projektima, kao i lokalnim projektima koje provode mala poduzeća u kojima se otvara većina novih radnih mjesta. Prvi su rezultati EFSU-a ohrabrujući. Ukupna ulaganja dosad ostvarena zahvaljujući EFSU-u iznose 100 milijardi EUR. Smatra se da će više od 140 000 malih i srednjih poduzeća i poduzeća srednje tržišne kapitalizacije imati koristi od većeg pristupa financiranju Europskog investicijskog fonda. Podrška se već pruža projektima u 26 država članica, a uslijedit će novi. Da bi se nastavilo u tom smjeru, Komisija namjerava produžiti trajanje EFSU-a nakon 2018., kako je najavljeno u komunikaciji „Europa ponovno ulaže – Analiza napretka Plana ulaganja za Europu”, da bi se nastavila podrška projektima za rast i radna mjesta, koji se ne bi ostvarili bez EFSU-a.

2.Jedinstveno tržište za rast i radna mjesta

Iako su potrebni da bi se osigurala učinkovita upotreba oskudnih sredstava, financijski instrumenti nisu dovoljni. Za poticanje inovacija i rasta treba ih dopuniti strukturnom promjenom. Zahvaljujući jedinstvenom tržištu tržište je veće te je olakšan ulaz novih, često inovativnih poduzeća, a prednost za korisnike je veći izbor robe i usluga po nižim cijenama. Inovacije i konkurentna tržišta proizvoda i usluga podrazumijevaju neprestane promjene i prijelaze sa starog na novo kad je riječ o proizvodima i uslugama, tehnologijama, poslovnim modelima i procesima.

Kako bi se omogućile inovacije i olakšali prijelazi, moramo ulagati u najveću vrijednost Europe, a to je njezino stanovništvo. Potrebni su znatni napori kako bi se vještine našeg stanovništva razvile i prilagodile. To je ključno za blagostanje i rast. O tome će ovisiti sposobnost Europe da stimulira inovacije u digitalnom dobu. Kvalificirana radna snaga koja je sposobna brzo se prilagoditi u svijetu inovacija koji se brzo mijenja može povećati produktivnost i tako dovesti do povećanja plaća.

Moramo osigurati i povoljnije i predvidljivije poslovno okruženje kojim se smanjuje administrativno opterećenje i zahvaljujući kojem poduzeća i društvo mogu iskoristiti mogućnosti koje pružaju inovacije, digitalne tehnologije i novi poslovni modeli.

Mnogi od Komisijinih ključnih prioriteta podupiru te ciljeve.

Europskom energetskom unijom, našom strategijom naslovljenom Trgovina za sve kao i paketom za kružno gospodarstvo žele se stvoriti nove mogućnosti, na domaćem i međunarodnim tržištima, i poticati održiv gospodarski rast u različitim sektorima.

Predstojećim programom novih vještina za Europu nastojat će se poboljšati kvaliteta i relevantnost stjecanja vještina, učiniti vještine i kvalifikacije vidljivijima i usporedivijima kako bi se olakšala mobilnost i poboljšale informacije o vještinama u cilju boljih odluka o karijeri.

I planom za bolju regulativu pridonosi se boljim politikama kojima se odražavaju stvarni prioriteti stanovništva stavljanjem jakog naglaska na transparentnost i donošenje politika na temelju činjeničnih podataka.

Strategija jedinstvenog tržišta, strategija jedinstvenog digitalnog tržišta i akcijski plan o izgradnji unije tržišta kapitala u središtu su ovog europskog plana reforme. Njihov je cilj smanjiti prepreke, među ostalim nove prepreke u digitalnom gospodarstvu, te ukloniti nepotrebnu fragmentaciju. Oni su komplementarni i osmišljeni tako da međusobno potenciraju svoje učinke. Europski parlament, Vijeće i države članice veoma su ih dobro primili. Ta snažna potpora jedinstvena je prilika i ključan preduvjet za ostvarenje kvalitativnog napretka prema jačoj i konkurentnijoj Europi.

3.Realizacija programa jedinstvenog tržišta

Nakon uspostave različitih strategija i nakon što su ih relevantni dionici uglavnom prihvatili pozornost je sada usmjerena na realizaciju. Poduzimaju se mjere u svim područjima i već su predložene brojne inicijative.

Pri realizaciji ovog programa Komisija slijedi svoja načela bolje regulative. Prije nego što donese odluku o određenoj inicijativi, ona aktivno razgovara s dionicima, uključujući građane, industriju i socijalne partnere, analizira učinkovitost postojećeg zakonodavstva i provodi opsežnu analizu mogućih učinaka inicijative. Postojeća se pravila pojednostavnjuje kad god je to moguće kako bi se u najvećoj mogućoj mjeri olakšala usklađenost i smanjilo regulatorno opterećenje. Kako bi građani i poduzeća mogli u potpunosti uživati prednosti jedinstvenog tržišta, Komisija i dalje podržava države članice u poboljšanju njihove sposobnosti provedbe.

Međutim, posao nije gotov nakon što Komisija iznese svoje prijedloge. Njihov će uspjeh na kraju ovisiti o brzom i odlučnom tijeku rada suzakonodavaca te o dopunskom djelovanju na nacionalnoj razini, među ostalim u smislu prijenosa, primjene, provedbe i praćenja. Zasjedanje Europskog vijeća u lipnju dobra je prilika da se ocijeni postignuti napredak, potvrdi obveza dovršetka jedinstvenog tržišta i dogovore potrebne mjere kako bi strategija jedinstvenog tržišta, strategija jedinstvenog digitalnog tržišta i akcijski plan o izgradnji unije tržišta kapitala postali u potpunosti operativni.